แนะโกร่งเคารพอิสระแบงก์ชาติ
กรณ์  ดักคอ "โกร่ง" แนะควรเคารพความเป็นอิสระของแบงก์ชาติ หลังแสดงความเห็นค้านแนวคิดธปท.มาตลอด
17 พ.ค. 2555

กรณ์  ดักคอ "โกร่ง" แนะควรเคารพความเป็นอิสระของแบงก์ชาติ หลังแสดงความเห็นค้านแนวคิดธปท.มาตลอด 
นายกรณ์ จาติกวณิช อดีตรมว.​คลัง กล่าวว่า ขอแสดงความยินดี  กับนายวีรพงษ์ รามางกูร ที่ได้รับตำแหน่ง ประธานคณะกรรมการธนาคารแห่งประเทศไทย   แต่​อยากคำถามกับรัฐบาลว่าส่งนายวีรพงษ์มาเป็นประธานบอร์ดแบงก์ชาติทำไม แม้ว่าจะมีความรู้ความสามารถ แต่ที่ผ่านมาก็แสดงความเห็นที่ขัดแย้งกับผู้บริหารของแบงก์ชาติมาโดยตลอด  ซึ่งรัฐบาลควรเคารพความเป็นอิสระของแบงก์ชาติซึ่งมีกฎหมายรองรับ เพื่อให้แบงก์ชาติดูแลความมั่นคงและเสถียรภาพทางเศรษฐกิจ ​แต่ที่ผ่านมานายวีรพงษ์​แสดงความเห็นค้านแนวคิดในการรักษาความมั่นคงทางเศรษฐกิจของแบงก์ชาติ 
นายกรณ์ กล่าวว่า เมื่อนายวีรพงษ์เข้ามาเป็นประธานบอร์ดแบงก์ชาติจะปฏิบัติหน้าที่ในสถานะนี้หรือยังสวมหมวกของรัฐบาล  เพราะถ้าเข้ามาแทรกแซงให้แบงก์ชาติทำตามความต้องการของรัฐบาลในทุก ๆ เรื่อง จะเกิดความเสียหายในระยะยาวอย่างแน่นอน ซึ่งเมื่อเป็นประธานบอร์ดแบงก์ชาติต้องตระหนักถึงหน้าที่ธนาคารกลางของประเทศ สวมหมวกให้ถูกใบ ถ้าทำได้ก็ไม่มีปัญหา  
"ส่วนตัวไม่มั่นใจว่านายวีรพงษ์จะทำได้  เพราะที่ผ่านมาได้แสดงความเห็นที่เป็นอคติกับแบงก์ชาติอย่างชัดเจน ส่วนจะมีการเปลี่ยนแปลงนโยบายการเงินของแบงก์ชาติหลังจากนี้หรือไม่ ต้องขึ้นอยู่กับความเข้มแข็งของผู้ว่าแบงก์ชาติและกรรมการแบงก์ชาติคนอื่นๆ ด้วยว่าจะปกป้องประโยชน์ประเทศชาติหรือไม่"นายกรณ์กล่าว​